Kaapstad-polisieman se bejaarde ma vermoorArgieffoto: SAPD, Facebook Die Wes-Kaapse polisie ondersoek ŉ saak van moord en poging tot moord nadat ŉ polisiebeampte van die bende- en dwelmeenheid se bejaarde ma vermoor en sy 44-jarige broer geskiet en gewond is. Konst. Lutfie Eksteen se 71-jarige ma en sy broer is Maandagaand tydens ŉ aanval in Manenberg, Kaapstad, geskiet. Kapt. FC van Wyk, ŉ polisiewoordvoerder, het Woensdag gesê niemand is nog in verband met die skietery in hegtenis geneem nie. Dan Plato, die Wes-Kaapse LUR van gemeenskapsveiligheid, het Woensdag in ŉ verklaring ŉ beroep op die Manenberg-gemeenskap gedoen om saam met die polisie te werk om die aanvallers aan te keer. “Ons kan nie toelaat dat so ŉ gruwelike aanval die polisie verhinder om teen gewetenlose misdadigers, moordenaars, bende- of dwelmbase op te tree nie,” het Plato gesê. Plato het sy medelye aan Eksteen en sy familie, kollegas en vriende uitgespreek.